Se «Idol»-Malins ekstreme forvandling - klar for MGP
Fra sukkersøt 16-åring i «Idol» til gjennomført countrystil og rosa hår når hun i kveld lanseres som Melodi Grand Prix-artist sammen med resten av gjengen i bluegrass-bandet Lucky Lips. Som VG tidligere har skrevet er bandet klare for MGP sammen med Sirkus Eliassen, Gaute Ormåsen, Anina, Winta, Gothminister og Adelén. Se bildeserie av alle artistene!Malin Pettersen understreker at det ene ikke har vært noe mer henne enn det andre. - Alt har vært meg. Jeg var bare 16 da jeg var med i «Idol», jeg var helt grønn og hadde mye å finne ut av. Men da hadde jeg også mye country- og bluegrass-stil. Jeg ble med i «Idol» fordi jeg ville jobbe med musikk og bli kjent med bransjen, og det har jeg fått. Jeg har utviklet meg både som musiker og låtskriver, og vil fortsette å utvikle meg. Om ti år ser jeg kanskje helt annerledes ut igjen, men jeg vil fortsatt kunne si at det er meg, sier hun til VG. - Og det rosa håret? - Jeg har tenkt på det i veldig mange år. Jeg snakker mye om at man bare lever én gang, og at man må gjøre det som gjør en lykkelig. Så jeg bestemte meg bare for å gjøre det for et halvt år siden. Og det gjør meg lykkelig, ler 24-åringen.Resten av gjengen er glade for å ha med Malin i bandet. - Hun er «en av gutta», sier Pål Emil Berg. - Det er ikke sånn at bare hun gråter når hun savner kjæresten, vi furter en del over det vi og, sier Stian Sveen. - Hvordan er det på tur? - Skillet mellom jente og gutter er ikke så fremtredende, annet enn når jeg spør hvilken kjole jeg skal ha. Da er det lite svar å få. Vi er fem kompiser på tur. Men en del av medlemmene har litt mer gass enn andre, ler Malin.Gaute Ormåsen gjør comeback i MGP etter at han kom til sistesjansen i 2010 med «Synk eller svøm». Denne gangen synger han imidlertid på engelsk. - Den første platen gjorde jeg jo på engelsk, men så gikk jeg over til norsk fordi alle andre sang på engelsk. Men noe av det som var fint med å synge norsk var dialekten, og nå har jeg bodd for lenge i Bærum til at jeg har noe særlig dialekt igjen, ler 29-åringen. Han understreker at han hele tiden har skrevet sanger både på norsk og engelsk. Ormåsen fridde til kjæresten Marie Enoksen før jul, men røper for VG at bryllupet ikke skal stå før i 2014. - Vi har så vidt begynt planleggingen, sier han.
Tidligere «Idol»-deltaker Malin Pettersen (24) er frontfigur i MGP-klare Lucky Lips - med helt ny stil.